Document ID: 31983D0255

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 25ης Μαΐου 1983
για την τροποποίηση της απόφασης 80/1097/ΕΟΚ περί αναλήψεως οικονομικής δράσεως της Κοινότητας για την εξάλειψη της αφρικανικής πανώλης των χοίρων στη Σαρδηνία
(83/255/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η απόφαση 80/1097/ΕΟΚ (4), όπως τροποποιήθηκε τελευταία από την απόφαση 81/477/ΕΟΚ (5), καθιέρωσε χρηματοδοτική δράση της Κοινότητας για την εκρίζωση της αφρικανικής πανώλης των χοίρων στη Σαρδηνία·
ότι φαίνεται αναγκαίο το σύνολο των δαπανών για τις διάφορες ενέργειες της Κοινότητας στον κτηνιατρικό τομέα να συγκεντρωθεί στο κεφάλαιο των δαπανών του γεωργικού τομέα, για να εξασφαλιστεί μεγαλύτερη διαφάνεια της διάθεσης των πιστώσεων·
ότι, προκειμένου οι κοινοτικές δαπάνες που συνδέονται με την προαναφερόμενη δράση να υπαχθούν σε κατάλληλους χρηματοδοτικούς και νομισματικούς κανόνες και διαδικασίες, πρέπει να εφαρμοσθούν στον τομέα αυτό, mutatis mutantis, τα αντίστοιχα άρθρα του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί της χρηματοδοτήσεως της κοινής γεωργικής πολιτικής (6), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (7), καθώς και ο κανονισμός (ΕΟΚ) αριθ. 129/78 του Συμβουλίου της 24ης Ιανουαρίου 1978 περί των τιμών συναλλάγματος στο πλαίσιο της κοινής πολιτικής των γεωργικών διαρθρώσεων (8),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 80/1097/ΕΟΚ τροποποιείται ως εξής:
1. Το άρθρο 4 αντικαθίσταται από το ακόλουθο κείμενο:
«Άρθρο 4
Για τη δράση που προβλέπεται από την παρούσα απόφαση χορηγείται κοινοτική χρηματοδοτική ενίσχυση.»
2. Το άρθρο 5 αντικαθίσταται από το ακόλουθο κείμενο:
«Άρθρο 5
1. Η διάρκεια της χρηματοδοτικής συμμετοχής της Κοινότητας είναι πέντε χρόνια από την ημερομηνία που καθορίζεται από την Επιτροπή στην απόφαση εγκρίσεως του σχεδίου που αναφέρεται στο άρθρο 1.
2. Η προβλεπόμενη συνδρομή που θα επιβαρύνει τον προϋπολογισμό της Κοινότητας, στο κεφάλαιο των δαπανών που αφορούν τον γεωργικό τομέα, υπολογίζεται σε 30 εκατομμύρια ECU για τη διάρκεια της δράσης που προβλέπεται στην παράγραφο 1.»
3. Στο άρθρο 6:
α) στην παράγραφο 1 πρώτο εδάφιο, οι λέξεις «είναι επιλέξιμες από το Ταμείο, τμήμα προσανατολισμού» αντικαθίστανται από τις λέξεις «απολαύουν χρηματοδοτικής ενίσχυσης της Κοινότητας»·
β) η παράγραφος 2 αντικαθίσταται από το ακόλουθο κείμενο:
«2. Η Κοινότητα επιστρέφει 50 % των δαπανών που αναφέρονται στην παράγραφο 1 εντός ορίου 60 εκατομμυρίων ECU, από τα οποία 20 εκατομμύρια ECU για τις δαπάνες που πραγματοποιούνται δυνάμει της παραγράφου 1 δεύτερη περίπτωση.»
4. Στο άρθρο 7, η παράγραφος 2 αντικαθίσταται από το ακόλουθο κείμενο:
«2. Οι διατάξεις του άρθρου 7 παράγραφος 1 του κανονισμού (ΕΟΚ) αριθ. 729/70 εφαρμόζονται στις αποφάσεις της Επιτροπής που αφορούν την κοινοτική χρηματοδότηση του παρόντος μέτρου.»
5. Παρεμβάλλεται το ακόλουθο άρθρο:
«Άρθρο 7α
Ο κανονισμός (ΕΟΚ) αριθ. 129/78 και τα άρθρα 8 και 9 του κανονισμού (ΕΟΚ) αριθ. 729/70 εφαρμόζονται mutatis mutandis.»
Άρθρο 2
Η παρούσα απόφαση απευθύνεται στην Ιταλική Δημοκρατία.
Έγινε στις Βρυξέλλες, στις 25 Μαΐου 1983.

Labels: 20
18
15
6